Správa zo zahraničnej pracovnej cesty 

1.	Účastník ZPC:
Ing. Elena Malíková, RO, (AJ, FR, RJ aktívne) Mgr. Lýdia Babiaková, štátna radkyňa, MŠSVŠ SR, Stromová 9, OVMSŠ Sekcia štátnej starostlivosti o šport  a mládež (AJ aktívne)

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 24.-25.04.2016
Účel cesty: Zasadnutie pracovnej skupiny pre šport Rady EÚ
Spôsob financovania: MŠVVaŠ SR a Rada EÚ 

3.	Rámcový program pobytu:
25. 04.2016 zasadnutie pracovnej skupiny pre šport Rady EÚ 
- Aktuálne informácie NL PRES (holandské predsedníctvo v Rade EÚ)
- Aktuálne informácie Európskej komisie (EK)
- Návrh dokumentu k zasadnutiu WADA (11. – 12. 05.2016 Montreal) – návrh pozícií EÚ
-Diskusia k finálnemu návrhu dokumentu EÚ (NL PRES) - Zvyšovanie integrity, transparentnosti a dobrého riadenia veľkých športových podujatí
-Správa o prioritách expertnej skupiny EÚ o ekonomickej dimenzii športu
- Návrh NL PRES diskusie na zasadnutí Rady EÚ (vzdelávanie, mládež, kultúra a šport)
- Prezentácia SK PRES – pracovný program SK predsedníctva v Rade EÚ

4.	Stručný priebeh rokovaní:
Na poslednom zasadnutí pracovnej skupiny pre šport Rady EÚ v rámci holandského predsedníctva v Rade EÚ (NL PRES) predsedajúci pracovnej skupiny NL PRES predstavil program zasadnutia, ktorý bol prítomnými schválený. Zopakoval hlavné priority NL PRES, ktorými sú podpora integrity športu, s dôrazom na transparentnosť a dobré riadenie v súvislosti s prípravou a odkazom významných športových podujatí a prevencia v oblasti dopingu a manipulácii športových výsledkov. Informoval taktiež o zostávajúcich podujatiach počas NL PRES, predovšetkým o konferencii o dopingu (15.06.2015) a formálnom zasadnutí Rady EÚ (30.-31.05.2016). Od 1.júla 2016 predsedníctvo v Rade EÚ preberá Slovensko. Zástupca SZ SR pri EÚ na konci zasadnutia mal prezentáciu o programe a prioritách SK PRES, predovšetkým tých v oblasti športu.
Riaditeľ odboru športu EK poskytol aktuálne informácie o schválených projektoch v oblasti športu týkajúcich sa Európskeho týždňa športu 2016  v rámci výzvy Erasmus+ (šport). V prvom kole bolo schválených  21 projektov (13 neziskových podujatí v rámci EWS s celkovým rozpočtom 2,3 milióna eur a 8 projektov partnerstva s celkovým rozpočtom 1 milión eur). Ďalej informoval, že na pôde EÚ sa uskutočnili zasadnutia dvoch skupín na vysokej  úrovni, zaoberajúcimi sa dvoma témami: grassroot sport a športová diplomacia, ktoré korešpondujú s prioritami NL a SK predsedníctva. Okrem toho v priebehu tohto roka sa bude pripravovať hodnotiaca správa k implementácii 2. pracovného plánu pre šport (2014-2017). EK chce prispieť v prospech riešení migrantskej krízy v Európe rozšírením výziev v rámci projektov zacielených na sociálnu inklúziu prostredníctvom športu (najmä pre migrantov), ktoré budú podporené z rozpočtu programu Erasmus +. Okrem toho významnou informáciou pre Slovensko bola správa Európskej komisie, že mesto Košice, ktoré bolo vyhlásené „Európskym mestom športu“, bude zároveň aj mestom, kde bude prebiehať otvárací ceremoniál Európskeho týždňa športu 2016 pre celú EÚ, ktorý sa uskutoční dňa 10.09.2016. 

NL PRES predstavilo návrh pozície členských štátov EÚ ohľadom nastávajúceho zasadnutia Svetovej antidopingovej agentúry (WADA - World Anti-Doping Agency), 11. – 12. mája 2016 – Montreal, Kanada. Zdôraznené bolo, že ministri členských štátov EÚ by mali byť informovaní o agende najvýznamnejších zasadnutí WADA a ich stanoviskách a požiadavkách ohľadom dôležitých otázok v rámci manažmentu a politiky antidopingu na medzinárodnej úrovni. Preto je dôležité, aby sa členské štáty dohodli na spoločných pozíciách EÚ, ale aj v spolupráci s Radou Európy  (CAHAMA) smerom k WADA a otázkam antidopingu. Najdôležitejšie otázky členských štátov EÚ v tejto oblasti, ktoré budú aj predmetom aktuálnej diskusie na zasadnutí WADA sa týkajú okrem iného aj ochrany osobných údajov športovcov. Na ochranu osobných údajov športovcov sa kladie dôraz pri tvorbe ich „biologického pasu“. Na základe odberu biologického materiálu a ich osobných údajov sa prostredníctvom medzinárodného online systému ADAMS tvorí ich „biologický pas“, ktorý majú na starosti národné antidopingové organizácie. Vo veci ochrany osobných údajov športovcov EÚ má jasné stanovisko. Ochrana osobných údajov všetkých občanov EÚ musí byť bezpodmienečne zachovaná na základe EÚ štandardov, ktoré sú dané v Smernici EÚ (95/46/EC) o ochrane údajov, športovcov nevynímajúc. Záväzky športovcov v súvislosti s poskytovaním osobných údajov v „biologickom pase“ by mali byť jasne dané a regulované v príslušnej národnej legislatíve. Čo sa týka zosúladenia národných regulatív s aktuálnym WADA svetovým kódexom, mala by sa rešpektovať požiadavka dlhšej časovej lehoty pre zmluvné štáty. Veľmi často ide o procedúru, ktorá môže mať náležitosti legislatívneho procesu, ktorý má svoje pravidlá vnútroštátnej diskusie a schvaľovania a tým trvá dlhšie než časová lehota, ktoré stanovila WADA na zosúladenie so spomínaným aktualizovaným antidopingovým kódexom.

V druhej časti zasadnutia prebiehala diskusia k návrhu materiálu („Zvyšovanie integrity, transparentnosti a dobrého riadenia v rámci veľkých športových podujatí“), ktorý holandské predsedníctvo predkladá ako návrh záverov rady. Keďže do organizácie veľkých športových podujatí vstupujú viaceré subjekty (domáce, zahraničné, vládne a mimovládne) je dôležité získať dohodu aj so športovým hnutím, najmä na medzinárodnej úrovni. Preto na predkladanú tému chce holandské predsedníctvo pripraviť dokument vo forme deklarácie, kde by vládny a mimovládny sektor mali dohodnuté spoločné opatrenia a jednotné štandardy za účelom zabezpečenia spomínanej transparentnosti pri organizácii týchto podujatí. K jednotlivým bodom návrhu dokumentu zástupcovia členských štátov EÚ predkladali ústne alebo písomne svoje pripomienky a návrhy. V súvislosti s prípravou spomínanej deklarácie počas obeda sa na Stálom zastúpení Holandska v EÚ uskutočnilo rokovanie NL PRES, zástupcov najbližších troch predsedníctiev (SK, MT, UK) a Európskej komisie s predstaviteľmi medzinárodného športového hnutia o návrhu deklarácie o posilnení pravidelného dialógu o témach týkajúcich sa významných športových podujatí. Predmetná deklarácia, ako aj návrh záverov rady by mali byť prediskutované a schválené na zasadnutí Rady EÚ, 31. mája 2016.

V priebehu druhej časti zasadnutia vystúpil so svojou správou p. G. Grohal (AT) z expertnej skupiny EÚ o ekonomickej dimenzii športu, ktorej posledné zasadnutie sa konalo 19. – 20. apríla v Bruseli. Diskusia sa venovala trvalo udržateľnému financovaniu športu a štúdii k národným Sport Satellite Accounts v EÚ. Jednou z prioritných odporúčaní expertnej skupiny je zaviesť meranie ekonomických benefitov a pridanej hodnoty športu pre spoločnosť a jej ekonomický rast. Podľa jeho slov jedným z efektívnych nástrojov tohto merania je satelitný účet športu, ktorý zaviedlo osem členských štátov EÚ, vrátane Rakúska (AT). Slovensko sa zatiaľ nezaradilo medzi tieto štáty. V satelitnom účte krajiny sa akumulujú dáta o ekonomických ukazovateľoch v sektore športu na základe jednotnej metodiky. Ide o štatistický rámec, určený na meranie ekonomickej dôležitosti sektora športu v rámci národného hospodárstva. Získané údaje, okrem uvedeného, umožňujú aj efektívnejší výskum v oblasti športu a porovnávanie štatistických údajov s inými krajinami. Okrem toho relevantná štatistika o pridanej hodnote športu v spoločnosti prispieva aj k lepšiemu riadeniu štátnej politiky v oblasti športu.   

V závere zasadnutia NL PRES predstavilo návrh diskusného dokumentu, ktorý je zameraný na úlohu vlád pri zlepšovaní dobrého riadenia športu. Dokument bude slúžiť ako podklad k diskusii ministrov pre šport 31. mája. 
Každý minister bude mať k dispozícii 2-3 minúty na vyjadrenie sa k trom otázkam uvedených v dokumente, diskusia by mala spolu trvať 1 hodinu. PRES plánuje pozvať 1 alebo 2 externých rečníkov a včas bude informovať ČŠ o presnom postupe. 

Vzhľadom na fakt, že toto zasadnutie bolo posledným zasadnutím pracovnej skupiny pre šport Rady EÚ pod vedením NL predsedníctva na záver zástupca Stáleho zastúpenia SR pri EÚ v Bruseli odprezentoval pracovný program slovenského predsedníctva v Rade EÚ, vrátane priorít a predbežných dátumov podujatí v oblasti športu. Prvé podujatia v oblasti športu v rámci SK PRES sa uskutočnia už v júli 2016. V dňoch 18.-19. júla 2016 sa uskutoční medzinárodná konferencia o vzdelávaní v športe a prostredníctvom športu a o deň neskôr zasadnutie riaditeľov športu. Začiatkom  júla im bude predchádzať prvé zasadnutie pracovnej skupiny pre športe Rady EÚ pod vedením slovenského predsedníctva EÚ.

5.	Odporúčané závery:
•	Pripraviť podklady pre ministra na diskusiu na zasadnutí Rady EÚ, 31.05.2016
•	Pokračovať v príprave obsahu a organizačného rámca spomínaných podujatí počas SK PRES (konferencia, stretnutie riaditeľov a pracovná skupina pre šport Rady EÚ)
•	Spolupracovať s útvarmi MŠVVaŠ SR, ako aj MZVaEZ SR pri príprave SK PRES.
•	Spolupracovať s mestom Košice, ktoré bolo vyhlásené za Európske mesto športu, ohľadom prípravy otvorenia Európskeho týždňa športu a v súvislosti s SK PRES

6.	Prehľad prinesenej dokumentácie a miesto jej uloženia
Pracovné materiály sú uložené na sekcii štátnej starostlivosti o šport a mládež MŠVVaŠ SR. 

7.	Osobitne vyhodnotený očakávaný prínos ZPC
SR ako členský štát EÚ sa priamo zúčastňuje rokovania a diskusie v pracovnej skupine pre šport Rady EÚ v rámci agendy EÚ a má takto možnosť zapájať sa do tvorby dokumentov pre oblasť športu na európskej úrovni. Pravidelná účasť na týchto zasadnutiach je okrem toho vhodnou prípravou na predsedníctvo SR v EÚ v druhom polroku 2016. 

8.    Spôsob zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete

Správu vypracovala: Mgr. Lýdia Babiaková
Dátum: 04. 05. 2016

Správu schválil: Ing. Ladislav Čambal
                             Ing. Elena Malíková